《次韵刘和德赋渊明》
宋代·于石

气之生斯世，身穷志弥笃。
不惟气浩然，亦是敦薄俗。
渊明晋高气，志岂在微禄。
不以进为荣，不以退为辱。
云出鸟倦还，吾亦从吾欲。
南山岂无豆，东篱亦有菊。
日与田父游，气象和而肃。
一枕北窗风，红尘任奔逐。
起视天壤间，四海空两目。
但愿樽有酒，宁顾瓶无粟。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷气。有《紫岩集》。